Bejaarde vrou deur hond verskeurArgieffoto ŉ 76-jarige vrou is dood toe sy Maandagoggend deur ŉ groot hond by ŉ huis in Middelburg, Mpumalanga, verskeur is. Werner Vermaak, woordvoerder van ER24, het gesê die voorval het omstreeks 09:00 by ŉ huis in Frank Bath-straat plaasgevind. Die vrou het vermoedelik op die perseel waar sy aangeval is gewoon, maar was glo nie die eienaar van die huis of die hond nie. Die rede vir en die presiese omstandighede rondom die aanval was nie onmiddellik bekend nie en word ondersoek. “By paramedici se aankoms op die toneel is die vrou in die huis aangetref. Sy het verskeie bytwonde opgedoen en haar toestand was kritiek,” het Vermaak gesê. Die vrou se toestand het vinnig verswak. Paramedici het haar op die toneel gestabiliseer en na die Middelburg- provinsiale hospitaal geneem vir mediese behandeling. Die vrou het in die hospitaal aan haar beserings beswyk. Die polisie is van die voorval in kennis gestel.